
АКТИ ОПШТИНСКОГ ВЕЋА ОПШТИНЕ АЛИБУНАР
5.
На основу члана 20. Закона о јавном информисању и медијима (''Сл.гласник РС'', бр. 92/2023 и 51/2025), чланова 5-10. Правилника о суфинансирању пројеката за остваривање јавног интерења у области јавног информисања (''Сл.гласник РС'', бр. 6/2024, 106/2024 и 98/2025), члана 58. Статута општине Алибунар (''Службени лист општине Алибунар'', бр. 22/2019-пречишћен текст) и Одлуке о буџету општине Алибунар за 2026. годину (''Службени лист општине Алибунар'', бр. 27/2025), Општинско веће општине Алибунар на 29. седници одржаној дана 27. фебруара 2026. године доноси

О Д Л У К У

О РАСПИСИВАЊУ КОНКУРСА ЗА СУФИНАНСИРАЊЕ 

ПРОЈЕКАТА ПРОИЗВОДЊЕ МЕДИЈСКИХ САДРЖАЈА 

У ОБЛАСТИ ЈАВНОГ ИНФОРМИСАЊА 

НА ТЕРИТОРИЈИ ОПШТИНЕ АЛИБУНАР У 2026. ГОДИНИ

Члан 1.

Расписује се Конкурс за суфинансирање пројеката производње медијских садржаја у области јавног информисања на територији општине Алибунар у 2026. години (у даљем тексту: конкурс).

Члан 2.

За задовољење потреба грађана општине Алибунар у области јавног информисања, Одлуком о буџету општине Алибунар за 2026. годину опредељено је укупно 6.000.000,00 динара.

Средства из става 1. овог члана планирана су Одлуком о буџету општине Алибунар (''Службени лист општине Алибунар'', бр. 27/2025).

Члан 3.

За расподелу средстава из члана 3. став 1. тачка 1) ове Одлуке расписује се конкурс за пројекте чија реализација може трајати до истека буџетске године за коју се додељују средства.

Приликом закључивања појединачних уговора са сваким корисником одређује се рок за реализацију пројекта, у складу са планом пројектних активности.

Рок за реализацију пројекта може бити продужен одлуком органа који је расписао конкурс у случају наступања оправданих околности.

Оправданост околности за продужење рока за реализацију пројекта цени орган који је доделио средства.

Члан 4.

Конкурс са припадајућим обрасцима објављује се на Јединственом информационом систему за спровођење и праћење суфинансирања пројеката у области јавног информисања (у даљем тексту: ЈИС) jis.mit.gov.rs и на званичној интернет презентацији општине Алибунар: www.alibunar.org.rs
Конкурс је доступан током целог периода трајања.

Члан 6.

Ова Одлука ступа на снагу даном доношења

Одлуку објавити на ЈИС-у, на званичној интернет презентацији општине Алибунар и ''Службеном листу општине Алибунар''.

Република Србија – АП Војводина

Општина Алибунар

ОПШТИНСКО ВЕЋЕ

Број: 401-30/2026-04

Алибунар, 27. фебруара 2026. године

ПРЕДСЕДНИЦА

ОПШТИНСКОГ ВЕЋА

Зорана Братић, дипл.правница, с.р.
6.

На основу члана 16. став 1. тачка 4) и члана 20. Закона о јавном информисању и медијима (''Службени гласник РС'', бр. 92/2023 и 51/2025), Уредбе о условима и критеријумима усклађености државне помоћи у области јавног информисања (''Службени гласник РС'', број 9/2022), Уредбе о правилима и условима за доделу помоћи мале вредности (de minimis помоћи) (''Службени гласник РС'', број 17/2025), Правилника о суфинансирању пројеката за остваривање јавног интереса у области јавног информисања (''Службени гласник РС'', број 6/2024, 106/2024 и 98/2025), Одлуке о буџету општине Алибунар за 2026. годину (''Службени лист општине Алибунар”, број 27/2025), Општинско веће општине Алибунар на 29. седници одржаној дана 27. фебруара 2026. године расписује

К О Н К У Р С
за суфинансирање проjеката производње медијских садржаја из области jавног информисања на територији општине Алибунар у 2026. години

Конкурс се расписује ради пружања финансијске подршке за производњу медијских садржаја који доприносе остваривању јавног интереса у области јавног информисања грађана на територији општине Алибунар, дефинисаном чланом 15. Закона о јавном информисању и медијима и објављује се на Јединственом информационом систему за спроовђење и праћење суфинансирања пројеката у области јавног информисањља (у даљем тексту: ЈИС) jis.mit.gov.rs и на званичној интернет презентацији општине Алибунар: www.alibunar.org.rs. 

Средства опредељења за овај конкурс износе 6.000.000,00 динара.
Најмањи износ средстава који се може одобрити по пројекту износи 100.000,00 динара, а највећи износ средстава по пројекту је 1.500.000,00 динара. 

Учесник конкурса за производњу медијских садржаја за штампане медије и новинске агенције, у складу са правилима и условима за доделу помоћи мале вредности (de minimis помоћи), може поднети захтев за суфинансирање пројекта у износу који не прелази 80% оправданих трошкова предложеног пројекта, а највише до износа утврђеног конкурсом.

Учесник конкурса за производњу медијских садржаја од локалног значаја за раио и интернет медије, у складу са условима и критеријумима усклађености државне помоћи у области јавног информисања, може поднети захтев за суфинансирање пројекта у износу који не прелази 80% оправданих трошкова предложеног пројекта, а највише до износа утврђеног конкурсом.

Учесник конкурса за поизводњу медијских садржаја за телевизије, у складу са условима и критеријумима усклађености државне помоћи у области јавног информисања, може поднети захтев за суфинансирање пројеката у износу који не прелази 50% оправданих трошкова производње медијских садржаја, а највише до износа утврђеног конкурсом.

Изузетно, у складу са условима и критеријумима за доделу државне помоћи у области јавног информисања, у складу са чланом 18. став 1. Закона, учесник конкурса за производњу медијских садржаја за телевизије може поднети захтев за суфинансирање пројеката у износу који не прелази 80% оправданих трошкова, уколико се конкурс расписује за пројекте производње медијских садржаја чија комерцијална експлоатација није предвиђена, и то за: 

1) производњу медијских садржаја намењених друштвеноосетљивим групама, као што су деца и млади, жене, старе особе, социјално и здравствено угрожена лица, особе са инвалидитетом, припадници ЛГБТ заједнице, припадници етничких мањина и др.;

2) производњу медијских садржаја који су намењени очувању, изражавању културног идентитета како српског народа тако и националних мањина, водећи рачуна да националне мањине прате одређене програмске целине на свом матерњем језику и писму;

3) производњу медијксих садржаја који промовишу и афирмишу теме из области науке, општег образовањ укључујући и медијску писменост као део образовног система, здравственог образовања и образовања у вези са заштитом животне средине;

4) производњу медијских садржаја намењених информисању наших грађана у иностранству на српском језику, као и припадника српског народа који живи ван територије Републике Србије;

5) производњу медијских садржаја намењених представљању културног наслеђа и уметничког стваралаштва у земљи и иностранству.

Конкурс се расписује и средства се додељују за пројекте чија реализација може трајати до краја 2026. године, односно до реализације према плану пројектних активности.

Приликом закључивања уговора са сваким корисником одређује се рок за реализацију пројекта, у складу са планом пројектних активности.

ПРАВО УЧЕШЋА НА КОНКУРСУ

Право учешћа на конкурсу има: 

1) издавач чији је медиј уписан у Регистар медија у складу са законом, и који има одговарајуће овлашћење за пружање медијске услуге у складу са законом који уређује електронске медије, односно који је уписан у Регистар медијских услуга који води Регулаторно тело за електронске медије, када се ради о електронским медијима;

2) лице које се бави производњом медијских садржаја и које приложи доказ, не старији од 30 дана, да ће суфинансиран медијски садржај бити реализован путем медија који испуњава услове из тачке 1).

Право учешћа на конкурсу за производњу медијских садржаја у штампаном и дигиталном формату имају микро, мала и средња правна лица и предузетници.

Право учешћа на конкурсу за производњу медијских садржаја за телевизију имају микро, мала и средња правна лица и предузетници.
Право учешћа на конкурсу немају: 

1) издавачи, односно лица која се баве производњом медијских садржаја са истим пројектом који је подржан на конкурсима Републике Србије, аутономне покрајине, односно јединице локалне самоуправе и за који је кроисник органу доставио извештај о реализацији пројекта;
2) издавачи са медијем у коме нису објављени основни подаци о медију у облику импресума;
3) издавачи, односно лица која се баве производњом медијских садржаја који нису унели податке и документа у ЈИС;

4) издавачи који се финансирају из јавних прихода за обављање делатности у области јавног информисања;

5) подносиоци који су добили средства за суфинансриање пројекта на конкурсу Републике Србије, аутономне покрајине, односно јединице локалне самоуправе, а нису у уговором предвиђеном року и прописаној форми поднели наративни и финансијски извештај и произведени медијски садржај, односно доказ о реализацији пројекта;

6) подносиоци кои су добили средства за суфинансирање пројекта на конкурсу Републике Србије, аутономне покрајине, односно јединице локалне самоуправе, а за које се утврди да су ненаменски трошена, односно да нису испунили уговорну обавезу;

7) лица који се налазе у поступку повраћаја државне или de minimis помоћи, као и лица која су била у тешкоћама у смислу прописа о контроли државне помоћи.

УСЛОВИ ЗА УЧЕШЋЕ НА КОНКУРСУ

Учесник конкурса може конкурисати само са једним пројектом.

Издавач више медија има право учешћа на конкурсу са једним пројектом за сваки медиј.

Пројекат у смислу Закона подразумева заокружену програмску целину или део целине (жанровска и временска) којом се доприноси остваривању јавног интереса предвиђеног чланом 15. Закона.

Средства се додељују за производњу новог медијског садржаја, у складу са планираним активностима наведеним у пројекту, у коме удео преузетог садржаја из других извора, односно архивских снимака не може бити већи од 20%, при чему садржаји из других извора и архивски снимци морају бити јасно означени.

Документарна грађа (видео и аутио записи и фотографије) која се користи за илустрацију у производњи новог медијског садржаја (документарног и другог програма) није обухваћена наведеним процентом из претходног става.

Пројекат у смислу Закона не подразумева праћење друштвених, економских, политичких, културних, спортских и других дешавања на дневном нивоу (вести, централна информативна емисија, јутарњи програм, преглед дана и сл.).

Учесник конкурса, који не располаже одговарајућим капацитетима, може ангажовати друго лице за производњу медијског садржаја чија вредност не прелази 20% од износа средстава који је орган доделио за реализацију пројекта.

Лице које је ангажовано за производњу дела медијског садржаја не може бити запослено код издавача нити повезано лице са издавачем у смислу закона којим се уређује правни положај привредних друштава и других облика организовања.

Право учешћа на конкурсу немају предузетници који су прекинули обављање делатности.

КРИТЕРИЈУМИ ЗА ОЦЕНУ ПРОЈЕКАТА
Општи критеријуми су:
1) Мера у којој је предложена пројектна активност подобна да оствари јавни интерес у области јавног информисања, у складу са чланом 15. Закона о јавном информисању и медијима, а посебно се оцењује:
1. релевантност пројекта;
2. изводљивост пројекта;
3. праћење реализације пројекта;
4. капацитети предлагача пројекта;
5. доступност садржаја циљној групи;
6. буџет и оправданост трошкова.
2) Мера у којој се медиј путем кога ће бити реализован пројекат придржава професионалних и етичких стандарда:

1. да ли су медију путем којег ће бити реализован пројекат изречене мере од стране државних органа, Регулаторног тела за електронске медије или Савета за штампу, у последњих годину дана, због кршења професионалних и етичких стандарда; 

2. тежина прекршаја и учесталост понављања. 

Пројекти производње медијских садржаја оцењују се у складу са бодовном листом чија је садржина и форма дата на Обрасцу 4 који је прописан Правилником о суфинансирању пројеката за остваривање јавног информисања.

Ближи критеријуми за доделу средстава:

· тема пројекта мора бити информисање становништва на територији општине Алибунар о стању и догађајима на територији општине Алибунар;

· пројекат треба да обрађује актуелне теме и буде доступан што већем броју корисника;

· реализација пројекта мора се одвијати на територији општине Алибунар.

Поред наведених критеријума, учесници конкурса могу предложити и друге теме које доприносе остваривању јавног интереса у области јавног информисања.

ДОКУМЕНТАЦИЈA
Учесник конкурса обавезно путем ЈИС-а доставља пројекат и прилаже следећу документацију:

1. Пријаву за суфинансирање пројекта – Образац 1 (попунити у ЈИС-у додавањем тражених делова наведеног обрасца (пројектне активности, изводљивост пројекта, праћење реализације пројекта, капацитети за реализацију пројекта, буџет пројекта);

2. Уговор/изјава/сагласност медија (не старији/у од 30 дана) да ће медијски садржај бити објављен у медију који је уписан у Регистар медија (обвезно само за лица која се баве производњом медијских садржаја, а нису издавачи медија);

3. Скенирану насловну страну и страну са импресумом последњег издања новина у којима ће медијски садржај бити објављен – за штампане медије;

4. Изјаву учесника (у слободној форми) да пројекат не би могао бити реализован без доделе државне помоћи, односно да пројекат не би могао бити реализован другим инструментом државне помоћи осим субвенција – бесповратних средстава;

5. Изјаву учесника (у слободној форми) да се не налази у поступку повраћаја државне или de minimis помоћи и да није био у тешкоћама у смислу прописа о контроли државне помоћи;
6. Изјаву учесника (у слободној форми) да произведени садржај неће бити комерцијално експлоатисан.
РОКОВИ
Конкурс се расписује у периоду од 27. фебруара 2026. године до 29. марта 2026. године.
Додатне информациjе се могу добити радним данима од 10 до 12 часова на број телефона: 013/641-225. Контакт особа је Илија Пенца.

ПОЗИВ ЗА УЧЕШЋЕ У РАДУ СТРУЧНЕ КОМИСИЈЕ

Оцену пројеката поднетих на конкурс врши Стручна комисија коју именује Општинско веће општине Алибунар.

Позивају се новинарска и медијска удружења да путем ЈИС-а предложе чланове Стручне комисије. 

Позивају се теоретичари, аналитичари и практичари из области медија заинтересовани за учешће у раду комисије, да путем ЈИС-а предложе своје чланство у комисији.

Кандидати за члана комисије одговарају за истинитост и потпуност података наведених у Обрасцу за пријаву за члана комисије – Обрасцу 3.

Предложена лица не смеју бити у сукобу интереса нити обављати јавну функцију, у складу са правилима о борби против корупције.

Удружења и теоретичари, аналитичари и практичари из области медија предлоге за чланове Стручне комисије могу послату у року од 30 дана од дана објављивања конкурса на ЈИС-у и на интернет презентацији општине Алибунар.

Пријаве се достављају путем ЈИС-а на:

КОНКУРС за суфинансирање проjеката производње медијских садржаја 

из области jавног информисања на територији општине Алибунар 

у 2026. години.

НАЧИН ПРИЈАВЉИВАЊА

Пријаве пројеката на конкурс шаљу се искључиво путем ЈИС-а.

Пријаве које не испуњавају услове за учешће на конкурсу, пријаве достављене након истека прописаног рока за достављање, као и пријаве на погрешном обрасцу, биће одбачене.

ОБЈАВЉИВАЊЕ ОДЛУКЕ О РАСПОДЕЛИ СРЕДСТАВА

Одлука о расподели средстава доноси се најкасније у року од 90 дана од дана закључења конкурса. Одлука се доноси у облику решења са образложењем.ж

Решење о расподели средстава по расписаном конкурсу биће објављено на ЈИС-у и на интернет презентацији општине Алибунар, а биће достављено свим учесницима конкурса у електронској форми.

Уколико је учеснику конкурса одређен мањи износ од оног који је тражен у конкурсној пријави, учесник конкурса (корисник средстава) дужан је да достави Ревидирану пријаву за суфинансирање пројекта у области јавног информисања и Ревидиран буџет пројекта (Образац 1А), којим спецификује намену средстава, а у складу са износом који му је Решењем додељен.

Уколико учесник конкурса (корисник средстава) не прихвати да ревидира пријаву и буџет пројекта, у складу са одобреним средствима, у року одређеном позивом за ревидирање пријавве и буџета, сматраће се да је одустао од реализације пројекта и средстава која су му додељена.

Уговор ће бити закључен искључиво са лицем коме су додељена средства, под условм да његов рачун није у блокади у тренутку закључења уговора.
ЗАШТИТА ПОДАТАКА О ЛИЧНОСТИ

Подаци прикупљени у току спровођења конкурса биће обрађени и чувани у складу са Законом о заштити података о личности.

Република Србија – АП Војводина

ОПШТИНА АЛИБУНАР

ОПШТИНСКО ВЕЋЕ

Број: 401-31/2026-04

Алибунар, 27. фебруара 2026. године

ПРЕДСЕДНИЦА

ОПШТИНСКОГ ВЕЋА

Зорана Братић, дипл.правник, с.р.

АКТИ ПРЕДСЕДНИКА ОПШТИНЕ АЛИБУНАР
7.

На основу члана 44. Закона о локалној самоуправи (''Службени гласник РС'', бр. 129/2007, 83/2014-др.закон, 101/2016-др.закон, 47/2018 и 111/2021-др.закон) и члана 55. Статута општине Алибунар (''Службени лист општине Алибунар'', бр. 22/2019 – пречишћен текст), председница општине дана 26. фебруара 2026. године доноси

Р  Е  Ш  Е  Њ  Е

О ОБРАЗОВАЊУ КОМИСИЈЕ ЗА ОЦЕНУ ИСПУЊЕНОСТИ УСЛОВА

ЗА УЧЕШЋЕ НА ЈАВНОМ КОНКУРСУ ЗА ДОДЕЛУ БЕСПОВРАТНИХ СРЕДСТАВА

ЗА КУПОВИНУ СЕОСКЕ КУЋЕ СА ОКУЋНИЦОМ

Члан 1.

Образује се Комисија за оцену испуњености услова за учешће на Јавном конкурсу за доделу бесповратних средстава за куповину сеоске куће са окућницом (у даљем тексту: Комисија), који је расписало Министарство за бригу о селу Владе Републике Србије.

Члан 2.

У Комисију се именују:

· За председника: Ивица Росић, начелник Одељења за привреду, друштвене делатности и локални економски развој у Општинској управи општине Алибунар;

· За чланове:

1. Драгана Ћирић, запослена на нормативно-правним пословима и пословима социјалне заштите у Одељењу за привреду, друштвене делатности и локални економски развој;

2. Бранко Дадић, запослен на пословима грађевинарства, саобраћаја и стамбено-комуналних послова у Одељењу за инспекцијске послове, грађевинарство, урбанизам и имовинско-правне послове у Општинској управи општине Алибунар.

Члан 3.

Задатак Комисије је:

1) да прегледа пријаве заинтересованих лица за куповину сеоске куће са окућницом;

2) да заинтересованим лицима пружи саветодавно-стручну помоћ у прикупљању документације неопходне за учешће на Јавном конкурсу;

3) да утврди да сеоска кућа са окућницом за чију куповину подносилац пријаве конкурише, испуњава све услове прописане Програмом доделe бесповратних средстава за куповину сеоске куће са окућницом на територији Републике Србије;

4) да утврди да ли су сви подаци наведени у обрасцу пријаве, а који се односе на сеоску кућу са окућницом, тачни и истинити;

5) да у име Општине Алибунар попуни електронски образац пријаве; 

6) за потребе давања изјаве председника општине у обрасцу пријаве, комисија даје претходно мишљење о чињеницама од значаја за наведену изјаву по сваком појединачном захтеву. 

Члан 4.

О праву на накнаду за рад председника и чланова Комисије председница општине може одлучити посебним актом из своје надлежности.

Члан 5.

Ступањем на снагу овог Решења престаје да важи Решење о образовању Комисије за оцену испуњености услова за учешће на Јавном конкурсу за доделу бесповратних средстава за куповину сеоске куће са окућницом (''Службени лист општине Алибунар'', бр. 10/2025).

Члан 6.

Ово Решење ступа на снагу даном доношења и биће објављено у ''Службеном листу општине Алибунар.

Република Србија – АП Војводина

ОПШТИНА АЛИБУНАР

ПРЕДСЕДНИК

Број: 020-13/2026-04

Алибунар, 26. фебруара 2026. године

ПРЕДСЕДНИЦА ОПШТИНЕ

Зорана Братић, дипл.правник, с.р.

	ИЗДАВАЧ: Скупштина општине Алибунар, 26310 Алибунар, Трг слободе 4

Тел. 013/641-031 и 641-038; Факс: 013/641-146; E-mail: uprava@alibunar,org.rs
УНОС ТЕКСТА И КОМПЈУТЕРСКА ОБРАДА:  Општинска управа општине Алибунар, Одељење за послове органа општине и помоћне послове

